Kombinácia liekov
Dobrý deň,
je možné pri bolestivej menštruácii užiť Nalgesin forte, keď kvôli arytmii užívam Betaloc (12,5 mg raz denne)? Zaberal mi Flector 50 mg, ale ten by som teraz brať nemala. Prípadne aký liek od bolesti by som mohla užiť? Okrem ibuprofénu a paracetamolu, tie mi nezaberajú. Ďakujem pekne.
Dobrý deň,
ďakujeme za Vašu otázku.
Liek Nalgesin forte patrí do skupiny nesteroidových protizápalových liekov, rovnako ako liek Flector rapid. Súčasnou kombináciou uvedených liekov s liekom Betaloc ZOK sú prítomné teda rovnaké riziká ovplyvnenia účinku. Možnosťou je ku lieku s obsahom paracetamolu pridať liek určený na uvoľnenie kŕčov hladkého svalstva (
NO-SPA
). V prípade nedostatočného účinku Vám možnosti tlmenia bolesti odporúčam konzultovať s ošetrujúcim lekárom, nakoľko kombináciou lieku Betaloc ZOK je prítomné riziko klinicky stredne závažnej interakcie s väčšinou analgetík.
Pri silných menštruačných bolestiach je vhodné jedálniček doplniť o horčík, vápnik, vitamín B6. Pri bolestiach krížov môžete aplikovať hrejivú náplasť, alebo použiť zohriate gélové vankúšiky. K tradičným prípravkom prínosným pri menštruačných problémoch patria ženské bylinné čaje (obzvlásť vhodná je alchemilka, rebríček a i.).
Prajem pekný zvyšok dňa.
S pozdravom
PharmDr. Veronika Kiabová